b"\n_START_ARTICLE_\nAla\xc5\x9fehir\n_START_PARAGRAPH_\nAla\xc5\x9fehir (i antikken og middelalderen kalt Filadelfia (gresk \xce\xa6\xce\xb9\xce\xbb\xce\xb1\xce\xb4\xce\xad\xce\xbb\xcf\x86\xce\xb5\xce\xb9\xce\xb1) er en by og et distrikt i provinsen Manisa i Egeerregionen i Tyrkia. Den ligger i Kuzu\xc3\xa7aydalen ved foten av Bozda\xc4\x9f. Byen ligger 105\xc2\xa0km langs jernbanen fra \xc4\xb0zmir. Den er delvist omgitt av bymur, og har et folketall p\xc3\xa5 46 544 innbyggere._NEWLINE_Den ligger p\xc3\xa5 en stor og frodig slette ved Gedizelven. En av mineralkildene ved byen produserer et popul\xc3\xa6rt vann i Tyrkia.\n_START_SECTION_\nHistorie\n_START_PARAGRAPH_\nFiladelfia ble grunnlagt i 189 f.Kr. av kong Eumenes II av Pergamon (197-160 f.Kr.), og han navgav byen for \xc3\xa5 hedre sin bror og etterf\xc3\xb8lger, Attalos II som gikk under tilnavnet Filadelfos (en som elsker sin bror). Attalos III, som ikke hadde noen arving, overlot sitt rike til romerne da han d\xc3\xb8de i 133 f.Kr.._NEWLINE_Etter et omfattende jordskjelv i \xc3\xa5r 17 ble byen gjenoppbygd av keiser Tiberius og fikk navnet Neo-Caesaria. Under Vespasian fikk byen p\xc3\xa5 nytt et nytt navn: Flavia, etter den keiserlige gemal._NEWLINE_Flere byer i antikken hadde navnet Filadelfia. Men det er ut fra konteksten \xc3\xa5penbart at det er dette byen som er nevnt som en av de syv kirker i Asia av Johannes i Johannes' \xc3\xa5penbaring. Filadelfia er den sjette av de syv._NEWLINE_Byens kristne mottatt ogs\xc3\xa5 brev fra kirkefaderen Ignatius av Antiokia som skal ha bes\xc3\xb8kt menigheten p\xc3\xa5 sin vei til martyriet i Roma._NEWLINE_Filadelfia var en velst\xc3\xa5ende by i \xc3\x98stromerriket og ble kalt Lille Athen p\xc3\xa5 500-tallet. Byen ble inntatt av seldsjukkene i 1074, men i 1098 ble den gjenerobret for \xc3\x98stromerriket av keiser Alexios I. I 1390 ble byen erobret av Det osmanske rike - den hadde forsvart seg i \xc3\xa5tte \xc3\xa5r og var den siste av de kristne byene som falt for dem. Grekerne okkuperte byen under den gresk-tyrkiske krig 1919\xe2\x80\x931922._NEWLINE_I Skandinavia er mange menigheter fremfor alt innen Pinsebevegelsen, men ogs\xc3\xa5 innen Baptistkirken blitt oppkalt etter Filadelfia."